Шәжәрәнең сәсмә варианттарының береһен 1927 йылда «Башҡорт аймағы» журналында С. Ғ. Мирасов баҫтыра, ошо уҡ вариант Р. Ғ. Кузеев менән «Башҡорт шәжәрәләре» («Башкирские шежере»; 1960) йыйынтығына индерелә. Шәжәрәнең икенсе сәсмә варианты Ш. Мәржәниҙең «Мостафад әл‑әхбәр фи әхүәли Ҡазан вә Болғар» (1-се китап, 1885; «Ҡазан һәм Болғарҙағы хәл тураһындағы хәбәрҙәрҙән күсермәләр») китабына кертелә. Әҫәрҙең өсөнсө варианты һәм уның тағы ла ике ҡулъяҙмаһы Ҡазан университетының ҡулъяҙмалар һәм һирәк китаптар бүлегенең Шәреҡ секторында һаҡлана.